《闻衎石兄归郡城下榻学山兄乐寿堂赋呈四首末篇兼怀云寿兄武义 其二》
清代·钱泰吉

江乡迫岁俭，物价日腾踊。义田分无多，况未薙荒茸。

几家典寒衣，籴米入斗甬。一饱未终朝，饥肠已雷动。

即今眼中人，何术救决踵。归装万卷书，美味逾嘉种。

心计删研桑，遗经述郑孔。乐道久忘贫，萧然扫尘塕。

里党欢相依，出门无倥偬。愿买田一双，耦耕傍先陇。

作者简介：（1791—1863）浙江嘉兴人，字辅宜，号警石。以廪贡生官海宁州学训导。一生专事校勘，自经史百氏下逮唐、宋以来诗文集，靡不博校。从兄钱仪吉字衍石，世有嘉兴二石之称。有《曝书杂志》、《甘泉乡人稿》。